xml version="1.0" encoding="UTF-8"?


Iris Oifigiúil C NaN/2018


| | | |
| --- | --- | --- |
| | | ISSN 1977-107X |
| Iris Oifigiúil an Aontais Eorpaigh | | Eagrán Speisialta ([\*1](#*1)) |
| European flag | | |
| An t-eagrán Gaeilge | Faisnéis agus Fógraí | 61 14 Lúnasa 2018 |

---

| | | |
| --- | --- | --- |
| Clár | | Leathanach |
| | IV   Fógraí | |
| | FÓGRAÍ Ó INSTITIÚIDÍ, Ó CHOMHLACHTAÍ, Ó OIFIGÍ, AGUS Ó GHNÍOMHAIREACHTAÍ AN AONTAIS EORPAIGH | |
| | Parlaimint na hEorpa | |
| 2018/C 287/01 | [Cruinniú iomlánach COSAC LIX — 17-19 Meitheamh 2018, Sóifia — Aighneacht COSAC LIX](http://publications.europa.eu/resource/uriserv/OJ.C_.2018.287.01.0001.01.GLE.xhtml) | [1](#C_2018287GA.01000101.doc) |

---

| | |
| --- | --- |
| | --- |
| | (\*1)   Faoin tagairt C 287 a foilsíodh ábhar an eagráin seo i dteangacha oifigiúla eile an Aontais Eorpaigh. |

| | |
| --- | --- |
| GA | |

---

IV Fógraí

FÓGRAÍ Ó INSTITIÚIDÍ, Ó CHOMHLACHTAÍ, Ó OIFIGÍ, AGUS Ó GHNÍOMHAIREACHTAÍ AN AONTAIS EORPAIGH

Parlaimint na hEorpa

| | | | |
| --- | --- | --- | --- |
| 14.8.2018 | GA | Iris Oifigiúil an Aontais Eorpaigh | 1 |

---

CRUINNIÚ IOMLÁNACH COSAC LIX —

17-19 Meitheamh 2018, Sóifia —

AIGHNEACHT COSAC LIX

(2018/C 287/01)

1.   PARLAIMINTÍ AGUS SAORÁNAIGH AN AONTAIS

| | | |
| --- | --- | --- |
| | 1.1. | Cuireann COSAC i bhfios a bhunriachtanaí atá ról na bparlaimintí náisiúnta a mhéid a bhaineann le feidhmiú an Aontais Eorpaigh agus leagann sé an-bhéim ar an dea-chomhar idir iad agus Parlaimint na hEorpa. Mar ionadaithe do shaoránaigh na hEorpa, tá ról ríthábhachtach acu maidir leis an gclár oibre Eorpach a tharraingt níos gaire don duine agus éifeachtúlacht an phróisis cinnteoireachta a áirithiú. |

| | | |
| --- | --- | --- |
| | 1.2. | Cuireann COSAC i bhfios a thábhachtaí atá an t-oideachas polaitiúil agus rannpháirtíocht ghníomhach na saoránach sa saol polaitiúil, go háirithe trí thoghcháin ar an leibhéal réigiúnach, náisiúnta agus Eorpach. Spreagann na parlaimintí náisiúnta agus Parlaimint na hEorpa saoránaigh uile na hEorpa chun leas a bhaint as a gcuid ceart daonlathach ar an uile leibhéal, lena n-áirítear an gá leas a bhaint as a gceart chun vóta a chaitheamh sna Toghcháin Eorpacha a bheidh ann an 23-26 Bealtaine 2019. |

2.   COIMHDEACHT AGUS COMHRÉIREACHT

| | | |
| --- | --- | --- |
| | 2.1. | Is díol sásaimh do COSAC obair an Tascfhórsa um Choimhdeacht, um Chomhréireacht agus um “Níos Lú a dhéanamh ar Bhealach Níos Éifeachtúla” agus iarrann sé ar na geallsealbhóirí go léir leanúint de na hiarrachtaí cur i bhfeidhm na coimhdeachta agus na comhréireachta san Aontas a fheabhsú. I ndiaidh do na parlaimintí náisiúnta páirt ghníomhach a ghlacadh i gcruinniú Mheitheal COSAC an 26 Márta 2018, agus ag féachaint dá gcuid aighneachtaí i scríbhinn i rith Uachtaránacht na Bulgáire, spreagann COSAC na toscaireachtaí parlaiminteacha chun leanúint de bheith páirteach sna díospóireachtaí a dhéanfar ar an ábhar amach anseo. |

| | | |
| --- | --- | --- |
| | 2.2. | Iarrann COSAC go rachfaí i gcomhairle go luath leis na parlaimintí náisiúnta i dtosach phróiseas cinnteoireachta an Aontais, ionas gur mó a bheidh muintir na hEorpa rannpháirteach agus gur fearr an tuiscint a bheidh acu ar straitéisí an Aontais agus ar a chuid rialachán san am atá le teacht. |

| | | |
| --- | --- | --- |
| | 2.3. | Is deis mhaith do na parlaimintí náisiúnta cluas éisteachta a fháil é Córas Luathrabhaidh na Coimhdeachta ach, dá ainneoin sin, is ann i gcónaí do roinnt gnéithe a d’fhéadfaí — agus ba cheart — a fheabhsú gan athrú a dhéanamh ar na conarthaí, rud a tugadh le fios in Aighneacht COSAC LIV agus in Aighneacht COSAC LV. |

| | | |
| --- | --- | --- |
| | 2.4. | Go sonrach, iarrann COSAC ar an gCoimisiún Eorpach an athuair a mhachnamh a dhéanamh ar thréimhsí áirithe a eisiamh ón sprioc-am 8 seachtaine le haghaidh seiceáil coimhdeachta dá bhforáiltear sna conarthaí, ar an gcaoi chéanna leis an socrú reatha maidir le mí Lúnasa. D’fhéadfadh an briseadh idir lár mhí na Nollag go dtí an Athbhliain a áireamh ar cheann de na tréimhsí sin, faoi mar a moladh in Aighneacht COSAC LIV agus in Aighneacht COSAC LV, mar aon le tréimhse eile sosa a d’fhéadfaí a phlé tuilleadh. Ina theannta sin, ba cheart scrúdú breise a dhéanamh ar mhódúlachtaí a d’fhéadfadh a bheith ann maidir le síneadh a chur leis an sprioc-am 8 seachtaine, d’fhonn é a shíneadh go 12 sheachtain. |

| | | |
| --- | --- | --- |
| | 2.5. | Cé go n-aithníonn COSAC an ceart atá ag gach Parlaimint/Teach Tionóil a próiseas/a phróiseas féin maidir le grinnscrúdú coimhdeachta a fhorbairt, iarrann sé go mbeadh comhar agus comhordú neartaithe ann idir na parlaimintí náisiúnta chun toradh a gcuid iarrachtaí a uasmhéadú. |

| | | |
| --- | --- | --- |
| | 2.6. | Cuireann COSAC i bhfios a thábhachtaí atá sé feabhas a chur ar an mbealach a ndéanann na parlaimintí náisiúnta grinnscrúdú ar a rialtais agus treisiú le cearta daonlathacha shaoránaigh an Aontais, agus tugann sé dá aire gur gá méadú ar an trédhearcacht i gcinnteoireacht na Comhairle. Spreagann COSAC na toscaireachtaí parlaiminteacha náisiúnta chun saincheist thrédhearcacht an Aontais, go háirithe trédhearcacht na Comhairle, a phlé lena rialtais faoi seach, i gcomhréir lena gcreat agus cleachtais bhunreachtúla náisiúnta. |

| | | |
| --- | --- | --- |
| | 2.7. | Maidir le mír 2.8 d’Aighneacht Sheisiún Iomlánach COSAC LVIII ar shaincheist na trédhearcachta, iarrann COSAC ar an gComhairle agus ar chomhlachtaí gaolmhara tuilleadh machnaimh a dhéanamh trí fhreagra a thabhairt, pointe ar phointe, ar na tograí a chuir 26 pharlaimint/theach tionóil náisiúnta chuig institiúidí an Aontais maidir le hoscailteacht na bpléití reachtacha ar leibhéal an Aontais a fheabhsú. |

| | | |
| --- | --- | --- |
| | 2.8. | Iarrann COSAC ar an gCoimisiún Eorpach feabhas a chur ar cháilíocht a chuid freagraí ar rannchuidithe na bparlaimintí náisiúnta trí fhreagraí soiléire tráthúla a thabhairt ar a n-agóidí. Iarrann COSAC ar an gCoimisiún Eorpach an athuair freagra a thabhairt, tráth nach déanaí ná 8 seachtaine tar éis an sprioc-ama le haghaidh na seiceála coimhdeachta, ar thuairimí réasúnaithe na bparlaimintí náisiúnta. Ba cheart tréimhsí dá dtagraítear in Airteagal 2.3 den Aighneacht seo a chur san áireamh. |

| | | |
| --- | --- | --- |
| | 2.9. | Táthar ag súil go dtabharfaidh na comhreachtóirí aird níos fearr ar na tuairimí a thugann na parlaimintí náisiúnta, ós rud é go rannchuidíonn siad go gníomhach le dea-fheidhmiú an Aontais, faoi mar a luaitear in Airteagal 12 den Chonradh ar Fheidhmiú an Aontais Eorpaigh. |

| | | |
| --- | --- | --- |
| | 2.10. | Iarrann COSAC ar an gCoimisiún Eorpach measúnuithe tionchair níos fearr a sholáthar sna meabhráin mhíniúcháin a ghabhann lena thograí reachtacha chun údar cuí a thabhairt leo. Iarrann COSAC ar an gCoimisiún Eorpach freisin, sa bhreis ar a chuid anailíse ar phrionsabal na coimhdeachta, tuilleadh sonraí a thabhairt faoin rogha a dhéanann sé maidir leis an mbunús dlí agus faoina dhearcadh ar phrionsabal na comhréireachta. |

| | | |
| --- | --- | --- |
| | 2.11. | Meabhraíonn COSAC na moltaí a rinne sé sna haighneachtaí a tháinig roimhe seo maidir le sásra “cárta glas” a thabhairt isteach mar chuid d’idirphlé feabhsaithe faoina bhféadfaí tograí a chur faoi bhráid an Choimisiúin Eorpaigh chun reachtaíocht a thionscnamh, mar aon le reachtaíocht de chuid an Aontais atá ann cheana a leasú agus a aisghairm, agus spreagann sé na parlaimintí náisiúnta chun leanúint d’fhéachaint ar fhéidearthachtaí maidir le tionscnaimh “cárta glas” a úsáid amach anseo. |

| | | |
| --- | --- | --- |
| | 2.12. | Iarrann COSAC go mbainfí leas níos fearr as na sásraí idirphlé polaitíochta atá ann cheana idir na parlaimintí náisiúnta agus institiúidí an Aontais. |

3.   LÁNPHÁIRTIÚ AGUS NASCACHT NA mBALCÁN THIAR

| | | |
| --- | --- | --- |
| | 3.1. | Is díol sásaimh do COSAC peirspictíocht Eorpach na mBalcán Thiar, mar a bhfuiltear ag díriú go mór ar nascacht an réigiúin agus ar na naisc atá aige le margadh aonair an Aontais a fheabhsú, rud a bhí ina phríomhthosaíocht straitéiseach ag Uachtaránacht na Bulgáire ar Chomhairle an Aontais Eorpaigh. |

| | | |
| --- | --- | --- |
| | 3.2. | Maidir le Teachtaireacht ón gCoimisiún an 6 Feabhra 2018 dar teideal “Peirspictíocht inchreidte faoi mhéadú le haghaidh na mBalcán Thiar agus rannpháirtíocht fheabhsaithe AE leis na Balcáin Thiar”, feictear do COSAC gurb é atá ann infheistiú in Eoraip chobhsaí, láidir agus aontaithe bunaithe ar luachanna coiteanna agus ar lánurraim don Choinbhinsiún Eorpach chun Cearta an Duine agus Saoirsí Bunúsacha a Chosaint. |

| | | |
| --- | --- | --- |
| | 3.3. | Is mór ag COSAC tuarascálacha an 17 Aibreán 2018 ar na Balcáin Thiar agus ar an Tuirc agus is mór aige freisin na conclúidí agus na moltaí sna tuarascálacha sin. Cuireann COSAC i bhfios a thábhachtaí atá sé tacú leis na comhpháirtithe ón réigiún agus treoir a thabhairt dóibh ionas go bhféadfaidh siad tabhairt faoi na hathchóirithe is gá. |

| | | |
| --- | --- | --- |
| | 3.4. | Cuireann COSAC i bhfáth go bhfuil dul chun cinn i leith aontachas don Aontas bunaithe ar an urraim do luachanna an Aontais agus ar fheidhmíocht aonair, fhiúntas-bhunaithe na gcomhpháirtithe ón réigiún critéir Chóbanhávan agus coinníollacht an Phróisis Cobhsaíochta agus Comhlachais a chomhlíonadh; leagann sé béim ar a thábhachtaí atá ailíniú iomlán le Comhbheartas Eachtrach agus Slándála an Aontais. |

| | | |
| --- | --- | --- |
| | 3.5. | Cé go n-aithníonn COSAC an dul chun cinn atá déanta ag na Balcáin Thiar, cuireann sé i bhfios gur gá tuilleadh iarrachtaí a dhéanamh chun dlús a chur le próisis athchóiriúcháin intíre agus chun torthaí do-aisiompaithe agus inbhuanaithe a bhaint amach, go háirithe i réimsí an smachta reachta, an chomhraic in aghaidh an éillithe agus na coireachta eagraithe, chearta an duine, na saoirse cainte agus neamhspleáchas na meán, neartú na n-institiúidí daonlathacha agus athchóiriú an riaracháin phoiblí, agus na forbartha eacnamaíche agus na hiomaíochta, mar aon leis an dea-chaidreamh comharsanachta, agus an chobhsaíocht á méadú agus an rathúnas á áirithiú ar an dóigh sin. |

| | | |
| --- | --- | --- |
| | 3.6. | Tugann COSAC dá aire gur gá iarrachtaí leanúnacha seasta a dhéanamh chun dul i ngleic leis na díospóidí déthaobhacha atá fós gan réiteach sa réigiún, chun a áirithiú nach mbeidh éifeacht dhíobhálach acu ar phróiseas an aontachais. Cuireann COSAC i bhfáth gur cheart na díospóidí agus na saincheisteanna atá fós gan réiteach a fhuascailt i gcomhréir leis an dlí idirnáisiúnta agus le prionsabail sheanbhunaithe, lena n-áirítear trí chomhaontuithe atá ceangailteach ó thaobh dlí de a chur chun feidhme. |

| | | |
| --- | --- | --- |
| | 3.7. | I gcomhréir le conclúidí comhfhreagracha ón gComhairle an 22 Márta 2018, is díol sásaimh do COSAC tiomantas iomlán an Aontais do pheirspictíocht Eorpach na mBalcán Thiar, a dearbhaíodh an athuair i nDearbhú Shóifia an 17 Bealtaine 2018. Léirigh parlaimintí an Aontais a gcuid tacaíochta ag an gComhdháil Idir-rialtasach do CBES/CBSC a bhí ar siúl i Sóifia an 15-17 Feabhra 2018. |

| | | |
| --- | --- | --- |
| | 3.8. | Léiríonn COSAC a chuid tacaíochta do spriocanna, gealltanais agus torthaí Chruinniú Mullaigh AE — na Balcáin Thiar a reáchtáladh i Sóifia agus don dianchlár oibre a ghabh leis maidir le bonneagar agus nascacht dhigiteach a bheith níos fearr agus níos éifeachtaí, mar aon le teagmháil idir daoine agus deiseanna foghlamtha, méid a fhágann gur nithiúla an pheirspictíocht Eorpach i leith an réigiúin, go n-imrítear tionchar díreach ar dhaoine agus gnólachtaí ón réigiún agus ar an Aontas, agus gur mór an tairbhe a dhéantar dóibh. Ba cheart go leanfadh uachtaránachtaí na Comhairle atá ar na bacáin de Chlár Oibre Tosaíochta Shóifia a glacadh a chur chun feidhme. |

| | | |
| --- | --- | --- |
| | 3.9. | Cuireann COSAC i bhfáth go gceanglaítear ar an Aontas agus ar chomhpháirtithe sna Balcáin Thiar, i ngeall ar bhagairt an radacaithe, na sceimhlitheoireachta agus an antoisceachais fhoréignigh, go gceanglaítear orthu comhar frithpháirteach neartaithe agus malartú méadaithe faisnéise agus dea-chleachtas a fhorbairt sna réimsí a bhaineann le luachanna coiteanna a mhúnlú, leis an radacú a chosc agus le freagairt do ghníomhaíochtaí sceimhlitheoireachta. Cuireann COSAC i bhfios freisin go bhfuil gá le gníomhaíochtaí comhpháirteacha i réimse na himirce, an tearmainn agus an bhainistithe teorann, an chomhraic i gcoinne sreabha neamhrialta imirce agus na gáinneála ar dhaoine. |

| | | |
| --- | --- | --- |
| | 3.10. | Tugann COSAC dá aire gur mó an dlisteanacht dhaonlathach a ghabhann leis an bpróiseas réamhaontachais agus leis an bpróiseas caibidlíochta ach formhaoirseacht pharlaiminteach a dhéanamh orthu, rud a chuireann le trédhearcacht an phróisis agus a fheabhsaíonn an chumarsáid straitéiseach leis an bpobal ar an uile ábhar a bhaineann leis an Aontas. I bhfianaise an mhéid sin, dearbhaíonn COSAC go dtacaíonn sé i gcoitinne le páirt níos mó a bheith ag parlaimintí na mBalcán Thiar in obair agus gníomhaíochtaí COSAC amach anseo. |

4.   AN BEARTAS COMHTHÁTHAITHE I nDIAIDH 2020

| | | |
| --- | --- | --- |
| | 4.1. | Tugann COSAC dá aire togra ón gCoimisiún Eorpach an 2 Bealtaine 2018: “Buiséad nua-aimseartha d’Aontas a choinníonn slán, a chumhachtaíonn agus a chosnaíonn”, i.e. Creat Airgeadais Ilbhliantúil 2021-2027. Agus é á aithint aige gur tús maith don chaibidlíocht é an togra, feictear do COSAC go bhfuil sé tábhachtach go mbeadh CAI 2012-2027 nasctha le straitéis fhadtéarmach chuimsitheach bheartais maidir leis an Aontas Eorpach a fhorbairt agus leis an infheistíocht phoiblí a athbheochan ar an leibhéal Eorpach agus náisiúnta. Is den tábhacht é go ndéanfaí seasaimh éagsúla na mBallstát i leith an chreata bhuiséadaigh a chur san áireamh. |

| | | |
| --- | --- | --- |
| | 4.2. | Tacaíonn COSAC leis an mbeartas comhtháthaithe a choinneáil ar bun i ndiaidh 2020 agus tugann sé gealltanas leibhéil leordhóthanacha chistiúcháin a choinneáil, rud lena bhféadfar spriocanna an bheartais comhtháthaithe a bhaint amach. Ós rud é gur príomhuirlis dlúthpháirtíochta é an beartas comhtháthaithe chun an cóineasú idir na Ballstáit agus a réigiúin a spreagadh, cuireann COSAC i bhfios gurb amhlaidh, trí bhíthin a ionstraimí, go mbeadh éifeacht luasaire agus iolraitheora ag na hinfheistíochtaí agus go rachfaí i ngleic leis na héagothromaíochtaí réigiúnacha. Thairis sin, is den tábhacht é go rachaidh an beartas comhtháthaithe chun tairbhe do na réigiúin go léir, ach go mbeidh na réigiúin is tearcfhorbartha fós ina bpríomhsprioc leis. |

| | | |
| --- | --- | --- |
| | 4.3. | Tugann COSAC le fios go gcaithfear díriú i gcónaí sa bheartas comhtháthaithe i ndiaidh 2020 ar fhíor-infheistíochtaí san fhás, san fhostaíocht agus san fhorbairt chríochach chothrom agus, tríd is tríd, is i bhfoirm deontas i gcónaí a bheidh na fíor-infheistíochtaí sin. Níor cheart cúraimí ná cuspóirí nua a mhaoiniú chun aimhleas an bheartais comhtháthaithe. |

| | | |
| --- | --- | --- |
| | 4.4. | Iarrann COSAC beartas comhtháthaithe a bheidh dírithe ar thorthaí, éifeachtach agus éifeachtúil i gclárthréimhse 2021-2027, ar beartas comhtháthaithe é ina ndéanfar measúnú trédhearcach ar thionchar nithiúil agus inbhuanaitheacht na dtionscadal ar an leibhéal áitiúil agus réigiúnach maidir leis an mbreisluach Eorpach, seachas gan ach faireachán a dhéanamh ar na costais agus ar tháirgiúlacht. |

| | | |
| --- | --- | --- |
| | 4.5. | Iarrann COSAC go bhfeabhsófaí na heasnaimh is mó atá i gcur chun feidhme an bheartais comhtháthaithe, amhail na nósanna imeachta fada casta riaracháin, an easpa solúbthachta agus bainistiú á dhéanamh ar thionscadail agus an nós imeachta um chómhaoiniú. |

Straitéisí macrairéigiúnacha an Aontais

| | | |
| --- | --- | --- |
| | 4.6. | Agus aird á tabhairt ar ról macrairéigiúin an Aontais a mhéid a bhaineann le forbairt, slándáil agus rathúnas inbhuanaithe a bhaint amach, cuireann COSAC i bhfios gur ardán tábhachtach don chomhar iad straitéisí macrairéigiúnacha an Aontais, ar luachmhar agus nuálaíoch an rannchuidiú a dhéanann siad, agus gur cheart iad a fhorbairt tuilleadh. |

| | | |
| --- | --- | --- |
| | 4.7. | Aithníonn COSAC gur gá feabhas a chur ar an idirchaidreamh atá ag Straitéis an Aontais do Réigiún na Danóibe leis an gcomhar trasteorann i Réigiún na Mara Duibhe chun an ceann is fearr a fháil ar na dúshláin chomhchoiteanna sa réigiún máguaird. |

| | | |
| --- | --- | --- |
| | 4.8. | Cuireann COSAC i bhfios a thábhachtaí atá an idirnascacht san Aontas. Leagann COSAC béim, dá bhrí sin, ar a ríthábhachtaí don Aontas agus dá shaoránaigh atá tiomantas diongbháilte maidir le haon tionscadail trasteorann chun na críche sin a chur chun feidhme go rathúil agus go tráthúil. Ba cheart aird ar leith a thabhairt ar fhorbairt an bhonneagair taistil agus ar leathnú líonra taistil an Aontais; i dtaca leis sin, is bunús maith iad straitéisí macrairéigiúnacha chun iarrachtaí iltaobhacha a shruthlíniú. |

5.   COLÚN EORPACH NA gCEART SÓISIALTA

| | | |
| --- | --- | --- |
| | 5.1. | Cuireann COSAC i bhfios go bhfuil sé ríthábhachtach treisiú leis an ngné shóisialta den Aontas chun cloí le cuspóirí sóisialta an Chonartha agus chun a áirithiú go samhlaíonn saoránaigh na hEorpa iad féin leis an tionscadal Eorpach agus gur léir dóibh na buntáistí a ghabhann leis. |

| | | |
| --- | --- | --- |
| | 5.2. | Tacaíonn COSAC leis an seasamh gur comhfhreagracht ag an Aontas agus ag na Ballstáit é féachaint leis go bhfuil Colún Eorpach na gCeart Sóisialta láidir agus stóinseach agus go bhfuil sé mar aidhm leis na caighdeáin agus prionsabail shóisialta atá ann cheana a chur chun cinn agus a fheabhsú. Ba cheart na tionscnaimh chun cuspóirí an Cholúin a bhaint amach a bheith bunaithe ar uirlisí sonracha, tuilleadh gníomhaíochtaí reachtacha, sásraí éifeachtúla ceaptha beartais agus ionstraimí airgeadais, faoi réir na chéad chaibidlíochtaí eile ar bhuiséad an Aontais. |

| | | |
| --- | --- | --- |
| | 5.3. | I gcomhthéacs daonra atá ag dul in aois agus ag titim, an domhandaithe, dul chun cinn teicniúil agus digitiú socaithe agus geilleagar, agus chlaochlú leantach na bpost agus na gcúraimí atá ag tarlú de bharr an mhéid sin, cuireann COSAC i dtreis go bhfuil sé ríthábhachtach infheistiú a dhéanamh sa chaipiteal daonna chun fás na táirgiúlachta, ardchaighdeáin shóisialta agus geilleagair stóinsithe ina bhfuil flúirse post a áirithiú, mar aon le córais leormhaithe cosanta sóisialta. |

| | | |
| --- | --- | --- |
| | 5.4. | Cuireann COSAC i bhfáth a thábhachtaí atá rochtain ar oideachas, oiliúint agus foghlaim feadh an tsaoil atá ar ardcháilíocht agus cuimsitheach chun na scileanna ábhartha is gá a chothú agus a fháil chun páirt iomlán a ghlacadh sa tsochaí agus i margadh saothair atá i mbun aistrithe. |

| | | |
| --- | --- | --- |
| | 5.5. | Cuireann COSAC i bhfios gur cheart an chóir chomhionann agus an comhionannas deiseanna, go háirithe idir mná agus fir, a fheabhsú i ngach réimse, lena n-áirítear rannpháirteachas sa mhargadh saothair, téarmaí agus coinníollacha fostaíochta, dul chun cinn gairme agus pá comhionann as obair chomhionann, lena n-áirítear bearta ar son cothromaíocht mhaith oibre is saoil. |

| | | |
| --- | --- | --- |
| | 5.6. | Aithníonn COSAC an ról thar a bheith tábhachtach atá ag an idirphlé sóisialta agus cuireann sé i bhfáth gur gá dlúthpháirt a thabhairt do na comhpháirtithe sóisialta maidir le beartais a cheapadh agus a chur chun feidhme agus faireachán a dhéanamh orthu, i gcomhréir le forálacha náisiúnta agus de chuid an Aontais. |

| | | |
| --- | --- | --- |
| | 5.7. | Tugann COSAC dá aire an 29ú Tuarascáil Leathbhliantúil inar mhaígh na parlaimintí/tithe tionóil náisiúnta go bhfuil Seimeastar Eorpach neartaithe ina dtugtar léiriú ar phrionsabail an Cholúin agus ionstraimí cistiúcháin de chuid an Aontais a cheaptar chun tacú le hathchóirithe ar an leibhéal náisiúnta ar na huirlisí is iomchuí chun Colún Eorpach na gCeart Sóisialta a chur chun feidhme agus chun faireachán a dhéanamh air. |

---